**ประวัติตำบลไค้นุ่น**

                ในอดีตกาลมี  3 พรานเดินทางมาล่าเนื้อ    ซึ่งแต่ละคนนั้นเดินทางมาจากคนละจังหวัด   โดยมิได้นัดหมาย   นายพรานทั้ง  3  คน  นั้นได้แก่   พรานอะไหล    มาจากไค้นุ่นเวียงจันทร์    พรานเดช มาจากอุบลราชธานี   และพรานราชมุม   มาจากหนองน้ำขุ่น    เมืองยโสธร    เมื่อทั้ง 3 ได้พูดคุยกัน จึงมีความเห็นตรงกันว่า     พื้นที่นี้เหมาะแก่การตั้งบ้านเรือน  เนื่องจากเป็นที่ลุ่มอุดมสมบูรณ์จึงพากันกลับไปอพยพลูกหลานมาตั้งเป็นหมู่บ้าน โดยใช้ชื่อว่า    ***บ้านไค้นุ่นหรือบ้านหนองไค้นุ่น*** เพราะว่ามีต้นไค้นุ่นเกิดเรียงรายอยู่มากมาย และตั้งให้พรานลาดมุม   เป็นผู้นำหมู่บ้าน   อยู่ต่อมามีพระสงฆ์ 1 รูป ชื่อหลวงปู่ศรีธรรม เดินทางมาจากไค้นุ่นเวียงจันทร์ มาเยี่ยมลูกหลานที่อพยพมาอยู่ที่บ้านไค้นุ่น ซึ่งต่อมาท่านก็ได้ร่วมกับชาวบ้าน ลูกหลาน สร้างวัดขึ้น ชื่อวัดไค้นุ่น  ปัจจุบันคือวัดปิยะมงคล โดยที่ชาวบ้านได้ขอให้หลวงปู่ศรีธรรมเป็นเจ้าอาวาส   หลายปีต่อมาบ้านไค้นุ่นมีผู้นำหมู่บ้านคนใหม่   ชื่อผู้ใหญ่โสมท่านได้แยกหมู่บ้านออกเป็น 2   คุ้ม   คือ  คุ้มไค้นุ่นเก่า และคุ้มไค้นุ่นคำไฮ   เมื่อหมู่บ้านเจริญขึ้นทางราชการจึงยกฐานะให้หมู่บ้านไค้นุ่นเป็นตำบลไค้นุ่น ขึ้นตรงต่อเมืองภูแล่นช้าง จังหวัดมหาสารคาม ซึ่งขณะนั้นตำบลไค้นุ่น มีนายธรรมกษร เป็นกำนัน คนแรก  อยู่ต่อมาเมืองภูแล่นช้างถูกลดฐานะเป็นตำบล เนื่องจากไม่มีเงินจ่ายค่าหัวเมือง     ตำบลไค้นุ่นจึงถูกลดฐานะให้เป็นหมู่บ้านตามเดิม  ซึ่งในระหว่างนี้มีผู้ใหญ่บุญมา   เป็นผู้ใหญ่บ้าน   ขึ้นกับตำบลภูแล่นช้าง    ซึ่งมีนายขุนคต    สนาวัน    เป็นกำนัน

ต่อมาปี    2455   บ้านไค้นุ่นได้มีผู้นำคนใหม่     คือผู้ใหญ่วงจักร์     มองเพชร    ท่านได้พาชาวบ้านจากคุ้มไค้นุ่นคำไฮ    กลับเข้ามารวมกับคุ้มไค้นุ่นเก่า    เนื่องจากชาวบ้านล้มป่วยโดยไม่ทราบสาเหตุ ทำให้บ้านไค้นุ่นมีเพียงคุ้มเดียว และท่านได้ไปขอแบ่งหลักบ้านจากเมืองภูแล่นช้าง   มาไว้สักการะ เป็นที่ยึดเหนี่ยวจิตใจ โดยนำมาไว้ที่ต้นขามใหญ่ ที่ดินของพ่อใหญ่สิงห์ ระบาเลิศ   ต่อมาได้ย้ายไปไว้ที่ดอนเจ้าปู่ จนถึงปัจจุบัน เจ้าปู่ไค้นุ่นคือท่านอุปราด     จนเมื่อทางราชการให้ตัดถนนจากอำเภอสมเด็จผ่านบ้านไค้นุ่นไปยังอำเภอกุฉินารายณ์   ชาวบ้านจึงย้ายบ้านเรือนออกมาตามแนวถนนและแยกเป็นคุ้ม ๆ ได้แก่ คุ้มโนนจันทร์ ปัจจุบันคือ  บ้านไค้นุ่น  หมู่ 2    คุ้มกากซาก   (ปัจจุบันคือ บ้านไค้นุ่น หมู่ 11)   คุ้มโนนขี้แร้ง  (ปัจจุบันคือ คุ้มโรงเรียนและ  อบต.เก่า)   คุ้มโสกโนนขาวและต้นทุ่ม (ปัจจุบัน คือ บ้านไค้นุ่น หมู่ 8) โดยมีคุ้มไค้นุ่นเก่า (ปัจจุบันคือ บ้านไค้นุ่น หมู่ 2 , 12)    เป็นศูนย์รวม

ต่อมาเมื่อปี   พ.ศ.  2461  ผู้ใหญ่วรจักร์    มองเพชร    ได้เล็งเห็นความสำคัญด้านการศึกษาจึงร่วมกับชาวบ้านได้ก่อตั้งโรงเรียนขึ้น โดยมีนายประเวก    อุธรขันธ์   นายอำเภอกุฉินารายณ์คนแรก   เดินทางมาเป็นประธานเปิดและตั้งชื่อให้ว่า   โรงเรียนไค้นุ่นวิทยาพูน     ตั้งแต่บัดนั้นเป็นต้นมา โดยมอบหมายให้   นายแว่น มองเพชร   ซึ่งเป็นอดีตเสมียนตราจังหวัดร้อยเอ็ด /มหาสารคาม และเป็นบุตรของผู้ใหญ่วรจักร์ ทำหน้าที่เป็นครูใหญ่และครูผู้สอนคนแรกในโรงเรียน และให้นาย บุ พลนาดี เป็นนักการภารโรง

จนต่อมาเมื่อปี       พ.ศ.  2480     ครูใหญ่แว่น    ได้ร่วมกับชาวบ้าน   สร้างวัดเล็กๆ ขึ้น ในที่ดินว่างเปล่าซึ่งตรงข้ามกับโรงเรียน      ไค้นุ่นวิทยาพูน   ชื่อวัดประจำไค้นุ่นใต้    ต่อมาเมื่อปี   พ.ศ.   2490 ทางราชการได้แยกบ้านไค้นุ่นเป็น 2  หมู่   โดยให้ขึ้นกับตำบลคำบง   ซึ่งในสมัยนั้น มีนายบุญมี ระบาเลิศ เป็นกำนัน ตำบลคำบง    หมู่บ้านไค้นุ่นที่แยกเป็น   2    หมู่บ้าน    ได้แก่

1.   ไค้นุ่น   หมู่ที่  8    ตำบลคำบง    อำเภอกุฉินารายณ์   จังหวัดกาฬสินธุ์    มีผู้ทำหน้าที่ผู้ใหญ่บ้านเรียงตามลำดับ    ดังนี้    นายถาวร   ศรีชมภู , นายสด มองเพชร , นายโชติ ญาณยิต , นายหวีด  มะลิต้น ซึ่งในสมัย  นายหวีด   มะลิต้น  เป็นผู้ใหญ่บ้าน    ได้ร่วมกับกำนันขว่าง ครุฑวงษ์ ในสมัยนั้น ขอแยกหมู่บ้านจากบ้าน  หมู่ 8  เพิ่มขึ้นอีกได้แก่

1)    บ้านไค้นุ่น หมู่ที่   2   มีผู้ใหญ่บ้านเรียงตามลำดับ   ดังนี้  นายราศรี   ศรีภูมิรัตน์  ,

นายบุมี   พิลาวรรณ

                                2)    บ้านไค้นุ่น  หมู่ที่    12   มีผู้ใหญ่บ้านเรียงตามลำดับ   ดังนี้  คือ   นายเนียง   วารีบ่อ , นายนวลจันทร์    ศรีภูมิรัตน์

                                3)    บ้านไค้นุ่น   หมู่ที่   8   ซึ่งเปลี่ยนแปลงจากเดิมมาอยู่ที่คุ้มหนองทุ่ม       มีผู้ใหญ่บ้านเรียงตามลำดับ   ดังนี้    คือ     นายเอี่ยม   โพธิ์พิฑูรย์ , นายแสนพันธุ์   ชิณศิริ , นายสุทัศน์ วรรณทอง ,      นายประเสริฐ  ปากแข็ง  , นายนิรุตท์    ฤทธิ์คุณ    และนายประทวน   ชิณศิริ

                2.  บ้านโนนจันทร์ หมู่ที่  14   ตำบลคำบง  อำเภอกุฉินารายณ์   จังหวัดกาฬสินธุ์ โดยมีนายแว่น มองเพชร    อดีตครูใหญ่โรงเรียนไค้นุ่น    เป็นผู้นำหมู่บ้านคนแรก      ต่อมาผู้ใหญ่แว่นได้ลาศึกษาต่อ     นายกองมา    สมศิริ     จึงได้ขึ้นเป็นผู้นำหมู่บ้านแทน  จนหลังจากนายแว่นเรียนจบก็ได้กลับมาเป็นผู้นำหมู่บ้านแทน    นายกองมา     อีกครั้งหนึ่ง   จนเมื่อปี    พ.ศ.   2502  ได้มีผู้ใหญ่บ้านคนใหม่    คือ นายขว่าง ครุฑวงษ์   ซึ่งในปี    พ.ศ.  2504   ผู้ใหญ่ขว่าง   ได้ร่วมกับชาวบ้านพัฒนาถนนหนทาง       ซึ่งเดิมนั้นเป็นทางล้อเกวียน     จนสามารถเดินทางไปมาได้สะดวก   ในหลาย ๆ เส้นทาง    รวมทั้ง   เมื่อปี   พ.ศ.2507   ได้ขอตั้งสถานีอนามัยบ้านไค้นุ่นขึ้น    บริเวณวัดประจำไค้นุ่นใต้ ซึ่งยังมีที่ว่างเปล่า เหลืออยู่   เพื่อประโยชน์ด้านสุขภาพพลานามัยของชาวบ้าน    อยู่ต่อมาเมื่อปี   พ.ศ. 2510    ที่ป่าช้าบ้านไค้นุ่น  มีพระสงฆ์สามเณร เข้าไปนั่งวิปัสสนากรรมฐาน   จนเกิดวัดเล็ก ขึ้นในป่าช้า   ผู้ใหญ่ขว่าง จึงได้พาชาวบ้าน อยู่ห่างไกลหมู่บ้าน ผู้ใหญ่ขว่าง   จึงพาชาวบ้านย้ายมาสร้างวัดขึ้นใหม่ในหมู่บ้าน   คือ    วัดสามัคคีสุทธาวาส   หรือวัดสุทธาวาสไค้นุ่นใต้    ในปัจจุบัน   โดยได้นิมนต์หลวงปู่สิงห์    ขึ้นเป็นเจ้าอาวาสต่อมา    เมื่อปี   พ.ศ. 2514   ทางราชการ ได้ยกฐานะบ้านไค้นุ่นเป็นตำบลไค้นุ่น อีกครั้ง   โดยให้ขึ้นกับอำเภอกุฉินารายณ์    ซึ่งในสมัยนั้น   มีนายสมัย จรัสแผ้ว , นายสวัสดิ์   จันทะวัติ     เป็นกำนันตามลำดับ     จนมาถึงเมื่อวันที่   1  มกราคม   2521  ผู้ใหญ่ขว่าง ครุฑวงษ์      ได้รับเลือกตั้งให้เป็นกำนันของตำบลไค้นุ่น    จึงมีการเปลี่ยนแปลงหมู่บ้าน  จากบ้านโนนจันทร์ หมู่ที่ 14    ตำบลคำบง    มาเป็นบ้านไค้นุ่น    หมู่ที่   1  ตำบลไค้นุ่น    ซึ่งในระหว่างนี้   คือ  เมื่อวันที่ 5 พฤษภาคม    2524    ทางราชการได้ตั้งกิ่งอำเภอห้วยผึ้ง     ตำบลไค้นุ่น   จึงขึ้นกับกิ่งอำเภอห้วยผึ้ง  ต่อมาเมื่อวันที่  1    กุมภาพันธ์    2525    นายนิยม    ศรีไค้นุ่น    ได้รับเลือกตั้งเป็นผู้ใหญ่บ้านไค้นุ่น   หมู่ 1  และเป็นกำนันตำบลไค้นุ่น    ซึ่งในนี้นั้นกำนันนิยม     ศรีไค้นุ่น   ได้ขอแยกหมู่บ้านเพิ่มขึ้นอีกคือ   บ้านไค้นุ่น   หมู่ที่ 11 โดยมีนายสุกรรณ    ใจไว ,  นายอุดม   วารีพิณ      เป็นผู้ใหญ่บ้านตามลำดับ    พร้อมทั้งกิ่งอำเภอห้วยผึ้งก็ได้ยกฐานะเป็นอำเภอห้วยผึ้ง     เมื่อวันที่    21  พฤษภาคม     2533   บ้านไค้นุ่นทุกหมู่บ้านจึงขึ้นกับอำเภอห้วยผึ้ง      และต่อมาทางราชการ     ได้ตั้ง องค์การบริหารส่วนตำบลไค้นุ่นขึ้น    เมื่อปี    พ.ศ.  2539

                ต่อมาเมื่อวันที่    22   พฤศจิกายน   2545  นายสมคิด   ภูมิหวา  ได้รับเลือกตั้งเป็นผู้ใหญ่บ้าน   หมู่ที่ 1 และได้รับเลือกตั้งเป็นกำนันตำบลไค้นุ่น ในปีเดียวกัน  ซึ่งในระหว่างที่ดำรงตำแหน่งนั้น กำนันสมคิด ภูมิหวา ได้ร่วมกับชาวบ้านบูรณะซ่อมแซมหอประชุมหมู่บ้าน    สร้างรั้วและพัฒนาปรับปรุงดอนเจ้าปู่ไค้นุ่น ร่วมกับชาวบ้าน สร้างเมรุที่วัดป่ามุจรินทร์    รวมทั้งสร้างเสริมสิ่งที่เป็นสาธารณะประโยชน์มากมาย จนเป็นที่ประจักษ์

ปัจจุบันชุมชนของชาวบ้านไค้นุ่น   ได้แยกกระจายอยู่ในพื้นที่รวม   13  หมู่บ้าน   จนได้รับการจัดตั้งเป็นตำบลไค้นุ่นในอำเภอห้วยผึ้ง     จังหวัดกาฬสินธุ์     ต่อมากระทรวงมหาดไทยได้ประกาศกำหนดยกฐานะให้สภาตำบลไค้นุ่น     เป็นองค์การบริหารส่วนตำบลไค้นุ่น   ในวันที่ 16 ธันวาคม 2539 และมีผลได้รับการยกฐานะเมื่อวันที่   23   กุมภาพันธ์ 2540